Enkelma se stryd vir serebraal gestremde kind | Maroela Media
Cara Rotherforth (Foto: Facebook)
Die vyfjarige Cara Rotherforth van Pretoria lyk op die oog af soos 'n gewone kind van haar ouderdom met 'n glimlag wat om haar mondhoeke speel en prettige bollas weerskante van haar kop.
Klein Cara is egter op die ouderdom van drie as serebraal gestrem en outisties gediagnoseer nadat sy reeds op nege maande tekens van serebrale gestremdheid begin toon het. "Op die oog af lyk sy normaal, maar wanneer sy probeer loop of praat, kom die kyke van mense," sê Charmique Rotherforth, Cara se ma, wrang.
Charmique het Maroela Media Donderdag vertel van die uitdagings wat sy as enkelma daagliks beleef.
Wat beteken dit om 'n serebraal gestremde kind in haar huis te hê? "Eerstens is daar geld vir niks." Cara moet een keer per week na 'n fisioterapeut, 'n arbeidsterapeut, 'n spraakterapeut en 'n chiropraktisyn gaan – terapie wat die mediese fonds skaars dek.
Cara is nou vyf jaar oud, maar kan nie praat of loop nie. "Sy het erge breinskade opgedoen en al wil sy, kan haar brein nie vir haar liggaam sê om te loop nie." Haar rug en bene trek skeef en haar hande trek binnetoe. Sy is ook op doeke en drink aanvullingsmelk. "Dis soos om 'n pasgebore baba vir die res van jou lewe te hê," erken Charmique.
Charmique en Cara Rotherforth (Foto: Facebook)
Sy vertel dat sy ook nie meer juis uit die huis gaan nie, aangesien dit swaar is om te sien hoe mense vir Cara snaaks aankyk.
Charmique werk voltyds om die pot aan die kook te hou terwyl haar ma bedags na Cara omsien. Om 'n skool te kry wat kans sien vir Cara se behoeftes is 'n uitdaging op sy eie. Charmique vertel dat daar nie 'n skool in Pretoria of Johannesburg is wat na Cara kan kyk nie, al val sy nié in die ergste graad van serebraal gestremdheid nie.
Te midde van alles, bly Cara breed glimlag. "Sy is so 'n vriendelike kind. Ek haal my hoed vir haar af dat sy nogsteeds glimlag ten spyte van alles. Ek leer by háár," sê Charmique.
Cara kan slegs kruip en kan glad nie soos ander kinders van haar ouderdom alleen buite die huis wees nie. Die idee van 'n mediese loopraam het egter oor Charmique se pad gekom om haar Cara-kind die kans te gun om in 'n mate op haar eie oor die weg te kom.
"Dit gaan oor my dogtertjie. Sy sal só gelukkig wees as sy self kan loop."
Die koste van só 'n loopraam beloop egter duisende rande waarvan Cara se mediese fonds net 'n fraksie dek. Charmique het egter nie 'n keuse nie en word genoodsaak om geld vir die loopraam in te samel. "Sy moet nou een kry, anders is daar nie veel wat die terapeute meer vir haar kan doen nie," verduidelik sy.
Cara het tot en met nou stadig verbeter met elke terapiesessie en klein dinge soos om iets met haar vingers raak te vat is 'n oorwinning in die Rotherforth-huis.
Charmique het sowat tien maande gelede verloof geraak en sien uit daarna dat Cara met behulp van die loopraam saam met haar die paadjie sal kan afstap wanneer die huishouding 'n gesinslid ryker word.
"Die belangrikste ding is dat sy haarself kan geniet en kan loop."
Besoek die Cara's Future-Facebookblad vir meer inligting oor Cara se vordering, asook hoe om 'n finansiële bydrae tot haar loopraam te maak.
AG maar sy is pragtig . regtig 'n mooi meisiekind . Sterkte, ek hoop julle is gelukkig getroud en dat sy die mooi dag saam met julle kan vier IN haar nuwe loopraam …
Ek wens mense wil meer sensitief wees. My seun het ook 'n gestremdheid en mense staar hom ook aan. Daar is al gesê hy loop soos 'n dronk persoon. Die ergste was toe iemand in die dorp na my toe gekom het en gevra het hoekom loop hy so of hy so gebore is of daar iets met hom gebeur het. Die tierwyfie kom uit my uit as enige persoon hom aanstaar of opmerkings maak. Ek sal hom met alles in my beskerm.
Maroela Media; is die dogtertjie, Cara, se van Rotherford, en haar ma, Charmique, se van Rotherforth? Dit is hoe dit dwarsdeur die artikel voorkom .
Ek het glad nie kennis van spesiale behoefte-kinders nie, maar ek sal hulle NOOIT NOOIT aanstaar of terg, vinger wys of wat ook al nie. Die mense wat dit doen, het duidelik nog nie 'n beproewing gehad nie. My kinders weet ook dat hulle nie maatjies moet terg wat spesiale behoeftes het nie. Hulle sal eerder maats maak en help waar hulle kan.
Charmique. Have to tried Alma School in Pretoria?
They are situated in Eloffsdal and provide special education for severe physically and intellectually disabled children.
Cara may be too young to be admitted yet, but if she can't get in now, then get her on the waiting list. They are amazing and may open doors for you and Cara that will change your lives forever.